Børnenes brobygger giver sit hjertebarn videre - BROEN Danmark
Børnenes brobygger giver sit hjertebarn videre
BROENs grundlægger, Hans Søgaard, har nu overladt “sin” forening BROEN Danmark til nye kræfter. Det skete ved BROEN Danmarks ordinære generalforsamling fredag den 22. marts i Horsens, hvor en ny bestyrelse blev sammensat.
For første gang i foreningens 10-årige historie er det uden Hans Søgaard som del af bestyrelsen. Til gengæld blev han udnævnt til livsvarigt æresmedlem af BROEN Danmark – en beslutning, der blev ledsaget af en varm klapsalve fra generalforsamlingen for hans vigtige indsats for udsatte børn i Danmark.
Det var nemlig Hans Søgaard, der i 2002 oprettede foreningen BROEN Horsens med formålet at hjælpe socialt udsatte børn og unge til en god og aktiv fritid i lokale idræts- og fritidsforeninger. I 2009 var han initiativtager til den landsdækkende forening BROEN Danmark, som han også var formand for de første seks år, inden han overlod formandsposten til Peter Poulsen fra BROEN Køge.
Hans Søgaard (til højre) gav i 2015 formandsposten i BROEN Danmark videre til Peter Poulsen
Hans Søgaard fortsatte som menigt medlem af bestyrelsen, men valgte altså i år at overlade sin plads til nye kræfter fra de efterhånden mange lokalforeninger af BROEN. Den nu 81-årige Hans Søgaard er fortsat med i bestyrelsen for BROEN Horsens, hvor han dog har overdraget formandsposten til Gitte Holgaard.
Generalforsamlingen blev holdt i forbindelse med årskonferencen i BROEN Danmark for ca. 70 frivillige fra BROENs lokalforeninger.